30. schôdza NR SR - 2.deň - A. dopoludnia
Dátum: 2018-03-26
Poslanec: Fecko, Martin (OĽANO)
Druh vystúpenia: Vystúpenie v rozprave

16. Ďakujem pekne. Pán predsedajúci, kolegyne, kolegovia, členovia vlády, prichádzam z krajiny Nič, ktorá sa podľa bývalého premiéra a teraz kolegu pána poslanca Fica volá východné Slovensko. Pán Fico, pán kolega, pre vás je 15 728 km 2 , 1,6 mil. obyvateľov a 1 105 obcí nič? Z tohto miesta vás vyzývam, aby ste sa ospravedlnili obyvateľom východného Slovenska, a apelujem aj na svedomie poslancov koaličných strán z východného Slovenska, prečo ste to nechali len takto vyšumieť. Chcem sa zároveň opýtať, pán nový premiér, ktorý sa uchádzate o našu podporu, ako vnímate východné Slovensko, aby ste za týmto pultom povedali, ako ho budete vnímať. To je môj apel na vás, pretože ste nový premiér, a ja si vás vážim, pretože niečo sme už odžili tu v tomto parlamente a myslím si, že mali by ste sa postaviť čelom a verím, že sa aj postavíte. Takže to je prvá vec. Druhá vec. Máme tu programové vyhlásenie vlády. To, že ste si nedali ani tú snahu to vymazať, tie staré termíny, nebudem sa k tomu vyjadrovať, hovorili o tom kolegovia a kolegyne predtým. Mimo môjho pôdohospodárstva, ktorému sa budem venovať, samozrejme, v prvom rade by som chcel sa opýtať aj pána Danka, ktorý má vo svojom programovom vyhlásení vlády aj podporu kúpeľníctva, čo sme zvládli za dva roky, akým spôsobom sa to kúpeľníctvo rozvíjalo, pretože tvrdím, že je to jedna z našich svetových unikátov, ktorý tu máme. Na našu výmeru Slovenskej republiky, koľko my tu máme vôd, minerálnych, liečivých a ďalších, sme jednička vo svete. Chcem sa opýtať, za dva roky čo sme v tejto oblasti urobili, pretože ja nejaký pokrok nevnímam. Pani ministerka, ktorá, momentálne vyzerá, že tu neni, ale dúfam, že si moje vystúpenie prečíta, keď som sa dopočul, že sa stala ministerkou aj v terajšej vláde, ako som už povedal pri prvom programovom vyhlásení vlády v roku 2016, môžem povedať, že je odborníčka. Pretože minister s profilom, minister pôdohospodárstva a rozvoja vidieka s profilom ukončená vysoká škola poľnohospodárstva, odbor FYTO, práca vo Výskumnom ústave agroekológie v Michalovciach v rokoch 1987 - 1989, súkromný poradca v poľnohospodárstve firmy EKOLAND v roku 1990 - 1996, v roku 2004 až 2007 Poľnohospodárska platobná agentúra, nezávislý poradca, v roku 2008 Slovenský pozemkový fond, vedúca odboru prevodu a prenájmu pozemkov, v roku 2010 vedúca referátu tvorby cien a verifikácie na Slovenskom pozemkovom fonde a od roku 2012 generálna riaditeľka SPF a teraz ministerka, myslím si, že, áno, je to tá osoba, ktorá by tam mala byť a robiť v prvom rade v tom, v čom je doma. Preto som čakal ja ako pozemkár, ktorý tiež som zasvätil svoj život tejto ťažkej reholi, ktorá sa volá poľnohospodárstvo, som myslel, že pohneme s pôdou. Áno, podarilo sa nám dať pôdu do ústavy, beriem, ochrana, ale pýtam sa ďalej. Pýtam sa ďalej, pretože to nestačí a my tu máme úlohy, ktoré sme vôbec nesplnili a Európska únia o nich ani nevie, ona ani nechápe, s akými problémami sa boríme u nás doma s našimi užívacími a vlastníckymi vzťahmi k pôde. Ani nechápe, vážení, lebo Európska únia nevie, čo je reštitúcia. Nevie, čo je problém so záhradkárskymi osadami. A pani ministerka mi na výbore povedala, že ja nechápem, čo je užívacie právo. Tak som, pani ministerka, vám teraz prídem vysvetliť, čo je užívacie právo, pretože ak si myslíte, že tu pokračuje socialistický spôsob užívania pozemkov, tak v roku ´89 tu prebehla revolúcia. Ja viem, že máme s tým problém, pretože sme študovali v socializme, lebo sme končili dva roky po sebe v roku 1985 a 1987 a tam nás učili socialistický spôsob poľnohospodárskej výroby, ale momentálne sme už v EÚ, ktorý tento spôsob nepozná. Nepozná. A my sme od roku ´91 zákonom o pôde z 24. júna, zákon 229, povedali, že okrem vlastníka nemôže pôdu užívať nikto, pokiaľ nemá nájomnú zmluvu alebo neni vlastník, alebo aj Slovenský pozemkový fond, samozrejme, pokiaľ to ten zákon nebude určovať ináč. Vyzerá, že my znovu betónujeme určité vzťahy, kde vlastníctvo je nič a užívací vzťah je nad vlastníckym vzťahom. Pani ministerka, katastrofa, a ja som si myslel, že k tomu sa postavíte čelom a budete hájiť. Povedzte mi, ako je možné, že niekto si dá čestné vyhlásenie na Pôdohospodárskej platobnej agentúre, že verifikuje, že užívam tieto pozemky a oni mu dajú dotácie? Veď to je živná pôda pre korupciu, neskutočná, vážení. A teda zisťujeme, že východ, že stred, že západné Slovensko, nám tu niekto rozoberá agrodotácie? Bugár, Béla, podpredseda NR SR 17. Pán poslanec, ak sa vás môžem opýtať, je to k programovému vyhláseniu vlády? Fecko, Martin, poslanec NR SR 18. Áno, pretože v programovom vyhlásení vlády viete, čo máme? Bugár, Béla, podpredseda NR SR 19. Ja viem, čo tam máme. Fecko, Martin, poslanec NR SR 20. Áno? Ja vám to budem citovať: "Vytvorí právny rámec na jednoznačnú identifikáciu pôdy a oprávnenosť žiadosti na poskytovanie podpory za účelom odstránenia nezrovnalostí v deklarácii užívateľov pôdy." Na to reagujem, pretože je neskutočné, aby niekto na čestné vyhlásenie dostal eurodotácie. (Reakcie z pléna.) A som zvedavý, ako ľudia, ktorí sa s týmto majú vysporiadať, budú v ďalších rokoch a mesiacoch konať, pretože to je základ, vážení, a nič iné. Keď nedáme grunt do poriadku, nebude tu nič. Takže ako som povedal, programové vyhlásenie vlády, aj v prvom mojom citáte v roku 2016 som povedal, že neni preskúmateľné v oblasti poľnohospodárstva, a trvám na tom, pretože veta, že budeme, "podporíme doriešenie vlastníckych vzťahov k pôde ako predpoklad rozvoja trhu s pôdou" je u mňa nepreskúmateľná. Či spravím toľko, alebo toľko (rečník prostredníctvom prstov pravej ruky znázorňuje rozsah), je furt vybavené. Vážení, neberiem. Takže to je k tomu, aby sme si ujasnili, kde sa chceme dostať. Pani ministerka, hovorili ste, že koľko vecí ste urobili. Päťdesiat rôznych vecí, ktoré vraj za tých dva rokov (správne "tie dva roky") ste urobili. Keď bude treba, že vraj to prídete aj tu v pléne prerokovať. Na výbore sme povedali, že, dobre, nebudeme sa tomu venovať, začali sme brať iné veci, ktoré tam boli. Ja sa pýtam, pani ministerka, vy ste ministerkou nie novou, ste ministerka, ktorá bude pokračovať v tomto programovom vyhlásení vlády, a pýtam sa, ako vás vníma prostredie poľnohospodárske? Tie protesty, čo sú vonku a na ulici, sú na našu podporu alebo na poukazovanie zlyhania vášho rezortu a vašich ľudí? Pýtam sa, akí Poórovci, Brhelovci, Širokí vládnu v agrosektore? Vy neviete si dupnúť nohou a povedať, že stačilo? Pani ministerka, veď ukážte, veď máte na to, veď váš profesionálny život hovorí, že ste odborníčka v svojej oblasti. Nemôžte to zmeniť? Vy si myslíte, že tento stav je dokedy možný? Veď to je nonsens, aby sme sa báli vystúpiť, vstúpiť na svoj majetok, aby poľnohospodár dostal nakladačku na poli, pretože vedľa, ktorý je agrobarón, má 5-tisíc hektárov a so svojou ... (pozn. red.: nejasne vyslovené) tam príde zlynčovať. Pýtam sa, akým spôsobom ste zabezpečili právo užívania pozemkov tých, ktorí na to právo majú, či už užívacím listom cez nájomnú zmluvu, alebo vlastníckym listom, ako ste zabezpečili právo týchto ľudí na obranu ich majetku? Vy mi chcete povedať, že užívacie právo, momentálne, na ktoré sú vyplácané dotácie, prídem do Anglicka, si postavím kolík a poviem, že to je moje a beriem dotáciu? To mi chcete povedať? Že prídete do Francúzska, že si vykolíkujete ako v Amerike na Divokom západe kolíkom vaše územie a na to beriete dotáciu, že to je zmysel čerpania dotácií v Európskej únii na užívacie právo? To nám chcete povedať? Veď tento život sa realizuje u nás. Veď sa preberte! Dával som už päťkrát tento zákon. Začali sme ho ešte v roku 2012, pozrite si to, február 2012, keď končila pani Radičovej vláda. Neprešlo nám, pretože MOST - HÍD zahlasovali, polovicu sa zdržali. Ináč by tento zákon bol prešiel. Bol tu ešte pán Galbavý aj pani Tkáčová, aby ten, kto nemá nájomnú zmluvu alebo list vlastníctva, nemohol ani vstúpiť do PPA-čky, dotáciu, nieto že ešte ju čerpať. Vážení, a to je o tom, čo vám dneska ulica hovorí, pretože protesty poľnohospodárov pod heslom "Chceme pracovať na vlastných pozemkoch", ktoré sa konali v marci 2018 a z Medveďova do Šamorína išlo 180 traktoristov a hovorili, jak je to možné, že budeme vykorisťovaní a nebudeme môcť sa dostať na vlastný pozemok, to je na podporu alebo protest proti vášmu konaniu, pani ministerka, a vášho rezortu? Ďalší protest, ktorý sa konal 8. 3. v Šali, 200-členný, takisto zástup traktoristov obce Neded, Vlčany, Žirany, Tešedíkovo, Diakovce a Šaľa, aby sa 139-ka paragraf, ktorý hovorí o tom, Občianskeho zákonníka, že o užívaní bude rozhodovať nadpolovičná väčšina užívateľov, bol vyňatý pri poľnohospodárskej pôde, pretože staré, aj z vašich úst vás teraz beriem, stále sa odvolávate na uhorské právo. Áno, máme ho, ale musíme zabezpečiť, aby sme mohli aj užívať, keď už máme to uhorské právo a nie ste v stave riešiť pozemkové úpravy, lebo nie sú peniaze, tak musíme garantovať užívanie týchto pozemkov našim ľuďom. Žiaľ, vy ho negarantujete. A to je mi veľmi smutno. A je mi ľúto, že takto sa stavate k takýmto zásadným veciam. Pýtam sa, ako je možné, že do dnešného dňa neni ukončená reštitúcia? A tak ako kolega Pčolinský na výbore, musím ho trošku poopraviť, uvedomte si, ľudia, že reštitúcie nerieši Slovenský pozemkový fond, on je až následný. V prvom rade je to pozemkový úrad. Je to pozemkový úrad, ktorý ich rieši, a keď sme tu mali minulý týždeň pani ombudsmanku, ktorá hovorila o prieťahoch v konaniach, to nie sú prieťahy na Slovenskom pozemkovom fonde, to sú prieťahy na pozemkových odboroch. A pýtam sa, jak je to možné, že ešte ich budeme riešiť 40 rokov, 40 rokov v Košiciach a v ďalších, v Bratislave 16 rokov. Ľudia, veď sa spamätajme! Socializmus trval 40 rokov a my budeme 80 rokov riešiť reštitúcie? No koniec. Tak, vážení, to sú tie zlyhania, pani ministerka, ktoré vám vyčítam. Jak je to možné, že záhradkárske osady nie sú ukončené? Viete, čo urobili v Rusku, keď zistili, že bolo embargo? Uvoľnili záhradkárov. Prečítajte si článok, na koľko sú sebestační v ovocí a zelenine. Viete od koho? Od záhradkárov. Neni problém. Malí urobili to, že budú zásobovať trh. Pýtam sa, akým spôsobom znovu vraciame, aby dedina zásobovala mesto a nie naopak, mesto dedinu? Pýtam sa, ako je možné, že deti si myslia, že kaleráb rastie na strome a že mrkva je z Billy a paradajka z Hypernovy? Veď to je nonsens! To je nonsens a to je tým, že keď cieľom politiky, a citujem z programového vyhlásenia vlády, ktorá teraz čaká na našu podporu, "vláda považuje poľnohospodárstvo, potravinárstvo a lesníctvo za strategické odvetvie hospodárskej politiky štátu". Opakujem, "vláda považuje poľnohospodárstvo, potravinárstvo a lesníctvo za strategické odvetvie hospodárskej politiky štátu". Koľko ste dali na rok 2018 priamej podpory nášmu rezortu? Viete koľko? Jeden milión. Viete, čo vám na to povedali zástupcovia profesných agrokomôr a ďalších združení, ktoré sa týkajú nášho fachu? Budem vám citovať: "Výška štátnej pomoci v roku 2016 na Slovensku dosiahla 4,6 mil. eur. Spolu s vnútornou doplnkovou platbou 9,4, čo bolo v porovnaní na hektár poľnohospodárskej pôdy v Česku 9-krát menej, v Maďarsku 12-krát menej a v Rakúsku 28-krát menej." Sa pýtam, keď chcete, v programovom vyhlásení vlády je tiež dosiahnuť 80 % sebestačnosti, akým spôsobom? To už ste mohli, pán minister Kažimír, dať rovno nulu, keď ste na tento rok dali poľnohospodárom 1 milión eur štátnej pomoci. Toto je podľa vás dosiahnutie strategického odvetvia podpora? Že takto budete podporovať strategické odvetvie? No nehnevajte sa, neberiem, neverím a život vám ukazuje, že už poľnohospodári majú tiež toho dosť, a bol by som veľmi rád, keby ste si to konečne pochopili a začali sa správať ku rezortu, ako sa máte. Poviem jednu ešte vetu, mám toho na hlave viacej, ale 6 minút, to mi asi nevystačí, pretože to obmedzenie predsa len toho času. Koľkokrát za život vymeníte auto? Trikrát, päťkrát? Podnikateľ nech desaťkrát. Koľko raz potrebujete jesť? No každý deň, že? Možno aj trikrát. Možno aj päťkrát. Čo budete ako premiér podporovať? No výrobu áut, že? A sme na Slovensku, vážení. A vy si myslíte, že tie autá tu budú donekonečna? Veď tá poľnohospodárska výroba, v EÚ 15 už dávno pochopili, že dennodenne môžu produkovať aj jogurt, aj syr, aj mlieko, a keď budú mať odbyt, tak to budú voziť ku nám. To sme tak krátkozrakí? To sme tak krátkozrakí? Teraz, pred troma dňami, bola konferencia v Senci, kde sa stretli jednotlivé komodity, si predstavte, u ošípaných, kde je možno 27 posledných chovateľov, ani sa nestretli s rezortom, lebo neni záujem. Viete si toto predstaviť? Veď to je koniec, to je koniec. Tak sa pýtam, aký rozvoj, aká sebestačnosť? Čo tu baláchame ľudí, že niečo chceme dosiahnuť, a kde je potravinová bezpečnosť? To sa pýtam ja obyčajný človek. Kde je potravinová bezpečnosť, vážení, ako ju zabezpečujeme? Vážení, chcem sa opýtať, akým spôsobom sa chceme vysporiadať aj s ďalšími vecami, a budem nakoniec ešte aj o lesnom pôdnom fonde, lebo aj to je v našom rezorte, kde je tiež čo naprávať. Chcem sa vysporiadať, ako je možné, alebo pýtam sa, pýtam sa, pani ministerka, lebo tu máme aj odvody za záber pôdneho fondu, aj to máte v svojom programovom vyhlásení, že ako sa budete zasadzovať o to, aby tie odvody boli transparentné, jasné a obmedzenie predaja. Pýtam sa, ako je možné, že predávame zo štátnej pôdy 28 hektárov v cene 12 centov za meter štvorcový? Mi povedzte, ako je to možné, že takéto niečo sa mohlo stať vo Vígľaši, v Očovej, kde sme prakticky takýmto spôsobom štátny pozemok predali? Pýtam sa, koľko vyňatia z pôdneho fondu bolo za záber na výstavbu Jaguara? 165-tisíc za 400 hektárov alebo za 776, ako sa uvádza v ďalších? To je nejaký záber? Viete, aká je cenová kalkulácia za záber poľnohospodárskej pôdy v tých najhorších kategóriách? 0,3 až 0,5, 0,7 eura. Najväčšia je 20 eura. Chcete mi povedať, že v Nitre máme samé deviatky a osmičky najhoršej pôdy, kde bol postavený Jaguar? To mi chcete povedať, vážení? 440 hektárov alebo 770? Vážení, a kde sú tie peniaze, kam pošli? Zase tu bola nejaká úľava niekomu, lebo dôležitá investícia? A peniaze z rezortu kam kráčajú, či zo Slovenského pozemkového fondu, či od lesov, kde sa využívajú? V lesoch alebo idú na iné účely? Vážení, to sú základné prešľapy, ktoré by sme mali zvládať, a bojím sa, že tu sa to nezvláda. A, pani ministerka, vy ste sa v prvom rade vyhovárali, že mali ste predsedníctvo, bolo tam veľa roboty, dobre, bral som to takto, že, okej, teraz sa trošku rozbiehame, ale vyzerá, že nevidím, nevidím v tom reálnom výkone, že by to bolo, mladí farmári - 2 098 žiadostí, 500 vybavených, ostatní nič. Pán Jahnátek hovoril, že to tu bude mať 30 mil., 60, 90, keď bude treba, z tohto tu pultu hovoril. Koľko ste dali - 27? Aj to máte problém? Teraz ide zelená nafta. Tiež zavádzanie bolo. Povedalo sa, že okamžite zelená nafta príde. Zrazu hovoríte nie, tohto roku iba jeden režim, až na druhý rok pôjdeme, hej? Vážení, veď hovorte pravdu, veď nezavádzajte, veď tak sa to predsa nerobí, veď to je katastrofa. Chcem sa ešte trošku aspoň minútku venovať lesom a pri lesoch by som chcel povedať, aby sme, tu budem tlmočiť názor nášho kolegu pána Mičovského, ktorý už teraz v parlamente nesedí, že aby sa prednostne v lesoch hospodárilo výberkovým spôsobom, pretože je to prírode najbližšie, je to najlacnejší aj najekonomickejší spôsob, poskytuje lesu najvyššiu kvalitu odolnosti voči kalamitám, poskytuje rovnaké množstvo drevo a ešte kvalitnejšieho, odstraňuje dnešné rozpory medzi lesníkmi a ochranármi. Samozrejme, nemôžme to na 100 % územia, ale aby to bola priorita, aby takýto výberkový spôsob išiel. Ešte niekoľko vecí z lesného hospodárstva, aby ste si prípadne zvali, pretože to je blud, čo sa tam deje, aby lesného hospodára predsa platil štát, nemôže ho predsa platiť vlastník, ktorý si povie, že to vyrúbeme za dva dni, viete ako. Keď sme štát a máme tu spravovať nejakú tú krajinu, tak mali by sme do toho mať čo povedať. Vážení, a nakoniec, lebo už to nestihnem všetko, tak nakoniec ešte jednu vetu. Jedna kniha, ktorú vám musím povedať, tá kniha sa volá, predstavte si, Nebo, a keď Donald Trump v americkom Kongrese často hovorí aj o Pánu Bohu, u nás som to ešte nepočul v našom, z našich vládnych úst, tak ja vám musím povedať, že je tu jedna kniha, ktorú by som len doporučil, pretože je o tých, ktorí boli v kóme, vrátili sa späť a ten, čo vám to hovorí, je jeden z tých 12 miliónov, ktorí na svete teraz existujú, a jedno, či ju nazvete, že ste pred bránou očistca alebo pred bránou Svätého Petra, lebo tento autor sústredil asi 1 300 ľudí a sa ich opýtal, aby povedali, čo videli, čo majú odkázať. A vyšla im z toho jedna rozvitá opytovacia veta, ktorá znie: "Povedz, ako si naložil so životom, ktorý ti bol venovaný na zemi, a ten talent, ktorý si dostal, si počas svojho života využil proti ľuďom alebo v prospech ľudí, ktorí boli tvoji blížni na zemi?" Túto knihu som pred Vianocami daroval pánu Ficovi a som ho prosil, aby ju prečítal a podľa nej sa zariadil. Asi vyzerá, že sa tak nestalo, takže, pán Fico, ešte raz prečítať, lebo nič nepreskočíte a uvedomíte si na starosť, že prakticky život je iba jeden a skladať by ste mali veľký talent, vy ste riadili štát a riadite, vy budete mať o to väčšiu zodpovednosť pred tým Najvyšším, ako tam budete skladať svoje účty. Takže, vážení, žime tak, aby bolo aj chleba, aj neba. Ďakujem pekne. (Potlesk.)